stanford-oval/wikipedia huggingface dataset:
Vasemmisto–oikeisto-ulottuvuus
Ideologiset ja arvojen jakolinjat

Vasemmisto–oikeisto-jako liittyy nykyisin ensisijaisesti tulonjakoa, sosiaalipalveluja sekä valtion ja elinkeinoelämän suhteita koskeviin kysymyksiin.
Vasemmiston katsotaan painottavan valtion taloudellista, säätelevää ja palveluja tuottavaa roolia. Vasemmisto kannattaa myös jyrkkiä yhteiskunnallisia uudistuksia. ja mahdollisesti myös liberalismia.
Oikeiston nähdään luottavan markkinavoimiin ja haluavan pitää valtion roolin pienenä. Oikeiston on perinteisesti nähty kannattaneen konservatismia.
Vasemmiston arvoja ovat esimerkiksi kollektivismi, tasa-arvo, veljeys, oikeudet, edistys, uudistus ja kansainvälisyys. Oikeiston arvoja puolestaan ovat individualismi, autoritaarisuus, hierarkia, järjestys, velvollisuudet, perinteet ja nationalismi.
Arvostelua ja vaihtoehtoja

Yksiulotteista vasemmisto–oikeisto-janaa on arvosteltu sen liiallisesta yksinkertaistavuudesta. Jana kuvaa vain poliitikan taloudellista jakoa, eikä se ota huomioon esimerkiksi liberalismi–autoritarismi-jakoa tai autokraattisuus–demokraattisuus-jakoa. Siinä ei ole sijaa esimerkiksi anarkismille, joka voi olla äärivasemmistolaista tai äärioikeistolaista. Siinä ei myöskään huomioida sitä, että ääripäitä kommunismia ja fasismia yhdistää autoritaarisuus. Lisäksi uusia poliittisia virtauksia, kuten feminismiä, ekologismia ja eläinten oikeuksia ei ole helppo sijoittaa janalle.
Suoran vasemmisto–oikeisto-janan tilalle on kehitetty niin sanottu hevosenkenkämalli, jossa oikea ja vasen ääripää ovat kääntyneet toisiaan lähelle. Toinen vaihtoehto on kaksiulotteinen malli, jossa vasemmisto ja oikeisto ovat X-akselilla, ja vapaus ja autoritaarisuus Y-akselilla.
Triangulaatio

Triangulaatio on sitä, kun toista laitaa edustava poliittinen ehdokas asettuu akselin ulkopuolelle, yläpuolelle tai tarkalleen sen keskelle. Näin hän houkuttelee äänestäjikseen ääripäiden välissä olevia äänestäjiä. Samalla hän pyrkii etääntymään radikaalista poliittisesta laidasta, mikä voisi karkottaa äänestäjiä. Ehdokas poimii poliittisia kantojaan kummaltakin puolelta omaksi edukseen kulloisenkin tilanteen mukaan.
Suomessa > Ylen vaalikone 2007

Vasemmisto–oikeisto-ulottuvuus nähdään myös kansanedustajien vastauksissa Yleisradion vaalikoneen kysymyksiin vuoden 2007 eduskuntavaalien alla: perinteiseen tapaan asenteet liittyvät valtion taloudelliseen rooliin, hyvinvointipalveluihin ja maanpuolustukseen. Vahvin ideologinen jännite vallitsee tuloerojen kasvun vastustamisen ja Suomen Nato-jäsenyyden kannattamisen välillä.
| Oikeistolaisia väitteitä> Väite | Oikeistolaisia väitteitä> Lataus |
| --- | --- |
Suomen pitäisi liittyä Natoon: ,83
Työehdoista sopiminen enemmän työpaikoilla: ,70
Veronkevennykset ennen palvelujen parantamista: ,66
Lahjakkaille lapsille enemmän omia luokkia tai erityiskouluja: ,55
Irtisanominen helpommaksi, jos työttömyysturvaa parannetaan: ,54
Kuudes ydinvoimala on rakennettava: ,49
Puolustusvalmius on säilytettävä, vaikka se maksaisi lisää: ,45
Jos vanhempi kotona, lapsella ei oikeutta kokopäivähoitoon: ,42
Pätkätyötä hyväksyttävä osana nykyajan työelämää: ,41
Vasemmistolaisia väitteitä
Väite: Lataus
Tuloerojen kasvua pitää hillitä: -,82
Verorahat enemmän julkiseen terveydenhuoltoon, ei yksityislääkäreillä käynteihin: -,75
Valtiolle vahvempi rooli talouselämän ohjaamisessa: -,59
Palkkatietoja luottamusmiehille sukupuolten tasa-arvon lisäämiseksi: -,53
Siviilipalvelusaikaa on lyhennettävä: -,43
Suomessa > Vuoden 2015 tutkimus

Kunnallisalan kehittämissäätiön vuonna 2015 julkaisemassa tutkimuksessa suomalaisista 24 prosenttia sijoitti itsensä vasemmistoon, 32 prosenttia oikeistoon ja 26 prosenttia keskelle. Vasemmistoliiton, SDP:n ja vihreiden kannattajista enemmistö suuntautui vasemmalle, kun taas kokoomuksen kannattajat sijoittuivat selvästi oikealle. Perussuomalaisten kannattajista kaksi viidestä oli keskellä ja kolmasosa oikealla. Keskustan tukijoista lähes joka toinen sijoitti itsensä enemmän tai vähemmän oikealle ja kaksi viidestä keskelle.
Nuorten 18–30-vuotiaiden keskuudessa oli keskimääräistä enemmän vasemmistoon itsensä sijoittavia, kaikkiaan 29 prosenttia. Nuorista 18 prosenttia samaistui enemmän tai vähemmän oikeistoon. Eniten oikeistoon itsensä sijoittavia löytyi keski-ikäisistä, 43 prosenttia.
Tutkimuksen mukaan oikeistolaisuus kasvaa merkittävästi tulojen myötä. Vastaavasti vasemmistolaisuus on yhteydessä alhaisiin tuloihin, sillä tulonsaajaryhmistä ainoastaan alle 20 000 euroa vuodessa ansaitsevat sijoittivat itsensä keskimääräistä enemmän vasemmalle.
Kirjallisuutta

Borg, Sami & Paloheimo, Heikki (toim.): Vaalit yleisödemokratiassa: Eduskuntavaalitutkimus 2007.  Tampere:  Tampere University Press, 2009.  ISBN 978-951-44-7568-9
Aiheesta muualla

Kuka on oikeistolaisin, kuka liberaalein? YLE:n sivusto. 13.4.2015.
| n k Poliittinen kirjo |
| --- | --- |
 Äärioikeisto  Laitaoikeisto  Oikeisto  Keskusta-oikeisto  Poliittinen keskusta  Keskusta-vasemmisto  Vasemmisto  Laitavasemmisto  Äärivasemmisto 
Poliittinen sijoittuminen  Radikaali oikeisto  Uusoikeisto  Radikaali keskusta  Kolmas tie  Uusvasemmisto  Radikaali vasemmisto 
Ideologiat  Kansallissosialismi  Fasismi  Nationalismi  Radikalismi  Konservatismi  Kristillisdemokratia  Liberalismi  Sosiaaliliberalismi  Sosiaalidemokratia  Sosialismi  Anarkismi  Syndikalismi  Marxismi  Kommunismi 
Arvot  Libertarismi  Individualismi  Antiautoritarismi  Familismi  Kommunitarismi  Kollektivismi  Valtiojohtoisuus  Autoritarismi  Totalitarismi 
Tyylit  Populismi  Agrarismi  Taantumuksellisuus  Establishment  Korporativismi  Identiteettipolitiikka  Vallankumous 
Mallit  Hevosenkenkäteoria  Vasemmisto–oikeisto-ulottuvuus  Nolanin kartta  Overtonin ikkuna  Triangulaatio
Dave Stathos

| Dave Stathos> Henkilötiedot |
| --- | --- |
Syntynyt: 20. tammikuuta 1978 (ikä 47) Longueuil, QC, Kanada
Kansalaisuus:   Kanada
Jääkiekkoilija
Pelipaikka:  maalivahti
Hanska:  vasen
Pituus:  178 cm
Paino:  84 kg
Pelaajaura
Pääsarjaura:  2002–2007
Seurat:  HIFK (SML) Pelicans (SML) Laval Chiefs (LNAH) Skellefteå AIK (SEL) Saint-Hyacinthe Top Design (LNAH) Sainte-Marie Poutrelles Delta (LNAH)
David Stathos (s. 20. tammikuuta 1978 Longueuil, Quebec, Kanada) on kanadalainen entinen jääkiekkomaalivahti. Hän kävi Princetonin yliopiston, jonka jälkeen Stathos pelasi ammattilaisurallaan yhteensä 102 runkosarja- ja kaksi pudotuspeliottelua Helsingin IFK:ssa ja Pelicansissa. Hän voitti HIFK:ssa SM-pronssia vuonna 2004. Stathos pelasi kauden 2006–2007 myös Ruotsissa Elitserien-joukkue Skellefteåssa. Hän pelasi myöhemmin pääasiassa Kanadan senioriliigoissa. Stathos on toiminut ammattilaisuransa jälkeen maalivahtivalmentajana ja hän omistaa Ottawassa toimivan ympärivuotisen maalivahtikoulu Goalie Performance Centerin.
Ura > Juniori- ja yliopistovuodet

Stathos vietti juniorivuotensa pääasiassa kotikaupungissaan Quebecin Longueuilissa. Halifax Mooseheads varasi hänet 158. pelaajana QMJHL:n varaustilaisuudessa 1995, mutta Stathos ei kuitenkaan missää vaihessa siirtynyt CHL:ään, jotta hän voisi pelata myöhemmin Yhdysvaltain yliopistosarjoissa. Stathos pelasi kolme seuraavaa kautta CJHL-junioriliigan Cornwall Coltsissa. Hän voitti ensimmäisen kautensa 1995–1996 päätteeksi sarjan mestaruuden. Kaudella 1997–1998 Stathos valittiin CJHL:n toiseen tähdistökentälliseen. Vuodet 1998–2002 Stathos kävi Princetonin yliopistoa.
Ura > Ammattilaisura

Syksyllä 2002 NHL-varaamaton Stathos osallistui Philadelphia Flyersin harjoitusleirille. Seura tarjosi hänelle tulokassopimusta, mutta Stathos kuitenkin kieltäytyi tarjouksesta. Lokakuussa hän siirtyi kolmen viikon mittaisella tryout-sopimuksella SM-liigajoukkue Helsingin IFK:hon, joka hankki Stathosin ensisijaisesti paikkaamaan Tom Draperin lähdön jättämää aukkoa. Saman kuun lopulla hän sai seuraan loppukauden 2002–2003 kattavan jatkosopimuksen. Stathos pelasi HIFK:ssa 37 runkosarjaottelua torjuen 14 voittoa ja neljä nollapeliä. Pudotuspeleissä hän pelasi neljä ottelua. Maaliskuussa 2003 Stathos teki seuran kanssa kaksivuotisen jatkosopimuksen.
Kaudella 2003–2004 Stathos pelasi SM-liigan runkosarjassa 46 ottelua torjuen 25 voittoa, mikä oli eniten koko liigassa. Hän voitti myös nollapelitilaston kahdeksalla nollapelillään. Pudotuspeleissä Stathos pelasi neljä ottelua, mutta puolivälieräsarjassa hän menetti HIFK:n ykkösmaalivahdin paikan Jan Lundellille. Stathos voitti kauden päätteeksi SM-pronssia. Kaudella 2004–2005 hän pelasi HIFK:ssa 17 runkosarjaottelua. Joulukuussa 2004 Stathos putosi joukkueen kokoonpanosta, kun HIFK:n ulkomaalaiskiintiö täyttyi NHL:n työsulkuvahvistus John Maddenin myötä. Myöhemmin samassa kuussa joukkue täydensi maalivahtiosastoaan työsulkuvahvistus Tomáš Vokounilla, mikä jätti Stathosin kolmosmaalivahdiksi. Vokounin siirtouutisen yhteydessä HIFK:n toimitusjohtaja Pentti Matikainen mukaan kertoi Stathosille etsittävän uutta seuraa. Tammikuussa 2005 seura vuokrasi hänet alustavasti kuuden ottelun mittaisella sopimuksella Pelicansiin, jossa Stathos pelasi kahdessa ottelussa päästäen yhdeksän maalia.
Syyskuussa 2005 Stathos palasi toistaiseksi voimassa olevalla sopimuksella Pelicansiin paikkaamaan Markus Helasen loukkaantumista. Hän pelasi siellä kahdessa ottelussa yhteensä vajaan neljän erän verran ja päästi yhdeksän maalia. Lokakuussa Pelicans vahvisti Stathosin koejakson päättyneen ilman jatkosopimusta. Hän pelasi loppukauden kotimaassaan LNAH-liigan Laval Chiefsissa.
Saint-Georges CRS Express varasi Stathosin 62. pelaajana LNAH:n varaustilaisuudessa 2006. Kaudeksi 2006–2007 hän siirtyi vuoden mittaisella sopimuksella Ruotsiin Elitserienin nousijajoukkue Skellefteå AIK:n riveihin. Stathos jäi joukkueen pääasialliseksi kakkosmaalivahdiksi Andreas Hadelöville ja pelasi runkosarjassa 16 ottelua. Pudotuspeleissä hän ei saanut peliaikaa. Kaudeksi 2007–2008 Stathos palasi LNAH-liigaan ja siirtyi Saint-Hyacinthe Top Designin joukkueeseen. Kaudella 2008–2009 hän pelasi yhden ottelun Sainte-Marie Poutrelles Deltan joukkueessa.
Ura > Vuodet senioriliigoissa ja maalivahtivalmentajana

Stathos valmensi maalivahteja jo teini-ikäisenä Longueuilissa, Amosissa ja Cornwallissa. Hän ajatteli aina, että hänen tekniikkansa murtaminen ja sanallistaminen parantaisi hänen omaa peliään ja keksi uusia tapoja täydentää sitä. Princetonin yliopistossa Stathos työskenteli kesäisin pääohjaajana Rick Heinzin maalivahtikouluissa, joissa hän suunnitteli, johti ja valmensi yli 40 viikon maalivahtileirejä Yhdysvalloissa ja Kanadassa.
Stathos aloitti pelaajauransa päätyttyä vuonna 2007 high school-opettajana Montrealissa, jossa hän järjesti erityisopetusta neljän vuoden ajan. Tämän jälkeen Stathos muutti Ottawaan, jossa hän työskenteli Senators Sports & Entertainmentissa maalivahtien pääkonsulttina, kunnes Stathos perusti kaupungissa toimivan ympärivuotisen maalivahtikoulu Goalie Performance Centerin. Hän aloitti kaudella 2017–2018 CCHL-junioriliigassa Kanata Lasersin maalivahtivalmentajana. Stathos itse palasi maalivahtina kaukaloihin kaudella 2019–2020 EOSHL-senioriliigan West Carleton Rivermenin joukkueessa, mutta hän pelasi myös yhden ottelun LHSAO:n Maniwaki Forestiersissa. Stathos pelasi Rivermenin maalinsuulla myös kaudella 2021–2022.
Kaudella 2020–2021 Stathos toimi monikansallisen Erste Ligan unkarilaisjoukkue Dunaújvárosi Acélbikákin maalivahtivalmentajana.
Muuta

Stathosin vaimo Johanna on kotoisin Espoosta. Heillä on vuonna 2007 Ruotsissa syntynyt poika Niklas, joka pelaa maalivahtina Yhdysvalloissa Boston Hockey Academyssa. Perheen sukulaispoika on suomalainen maalivahti Petteri Rimpinen, joka pelaa SM-liigajoukkue Kiekko-Espoossa.
Aiheesta muualla

Daver Stathos Goalie Performance Centerin kotisivut (englanniksi)
Jacinda Ardern

| Jacinda Ardern |
| --- | --- |
 Ardern vuonna 2022
Uuden-Seelannin pääministeri
 26. lokakuuta 2017 – 25. tammikuuta 2023  
Monarkki:  Elisabet II Charles III
Kenraalikuvernööri:  Patsy Reddy Cindy Kiro
Edeltäjä:  Bill English
Seuraaja:  Chris Hipkins
Työväenpuolueen puheenjohtaja
 1. elokuuta 2017 – 22. tammikuuta 2023  
Edeltäjä:  Andrew Little
Seuraaja:  Chris Hipkins
Uuden-Seelannin parlamentin jäsen
 8. marraskuuta 2008 –  
Henkilötiedot
Syntynyt: 26. heinäkuuta 1980 (ikä 44) Hamilton, Uusi-Seelanti
Kansalaisuus:  uusiseelantilainen
Arvonimi: The Right Honourable
Puoliso:  Clarke Gayford
Lapset:  1
Tiedot
Puolue:  Työväenpuolue
Uskonto:  agnostikko
Jacinda Kate Laurell Ardern (s. 26. heinäkuuta 1980 Hamilton, Uusi-Seelanti) on uusiseelantilainen työväenpuolueen poliitikko. Hän toimi Uuden-Seelannin pääministerinä lokakuusta 2017 tammikuuhun 2023. Maan parlamentin jäsen hänestä tuli marraskuussa 2008 ja puolueen puheenjohtaja elokuussa 2017.
Tausta ja yksityiselämä

Ardern syntyi Hamiltonissa vuonna 1980. Hänen isänsä oli poliisi ja äiti työskenteli koulun ruokalassa. Ardern varttui mormoniperheessä mutta erosi kirkosta nuorena aikuisena sen homovastaisen linjan vuoksi. Ardernin ensimmäinen työpaikka oli fish and chips -kioski Morrinsvillessa hänen ollessaan 14-vuotias.
Ardern opiskeli viestintää Waikaton yliopistossa, jossa hän suoritti vuonna 2001 alemman korkeakoulututkinnon.
The New Zealand Heraldin haastattelussa vuonna 2017 hän kertoi olevansa agnostikko.
Ardern on avoliitossa televisiojuontaja Clarke Gayfordin kanssa. Heidän ensimmäinen lapsensa syntyi 2018, ja hän piti kuuden viikon äitiysloman. Ardernilla ja tämän sulhasella oli kissa nimeltä Paddles, joka näkyi aina toisinaan Ardernin mediatilaisuuksissa. Paddles jäi vuonna 2017 auton alle ja kuoli.
Poliittinen ura

Ardern valittiin maan parlamenttiin ensimmäisen kerran vuonna 2008. Sitä ennen hän oli muun muassa toiminut kansainvälisen International Union of Socialist Youth -nuorisojärjestön puheenjohtajana ja työskennellyt Helen Clarkin avustajana. Ardern liittyi 17-vuotiaana työväenpuolueeseen.
Ardern oli puoluelistalta valittu parlamentaarikko vuosien 2008, 2011 ja 2014 vaalien jälkeen. Vuoteen 2010 hän oli parlamentin nuorin jäsen. Helmikuussa 2017 hänet valittiin Mount Albertin vaalipiirin edustajaksi täytevaalissa, joka järjestettiin David Shearerin jätettyä paikkansa. Saman vuoden maaliskuussa hänet valittiin puolueen varapuheenjohtajaksi Annette Kingin tilalle ja elokuussa puheenjohtajaksi Andrew Littlen tilalle. Little oli eronnut tehtävästä puolueen heikkojen kannatuslukujen vuoksi. Ardern valittiin molempiin tehtäviin ilman vastaehdokkaita. Tullessaan valituksi hän oli puolueen historian nuorin puheenjohtaja.
Ardernin ensimmäiset vaalit puoluejohtajana olivat 23. syyskuuta 2017 järjestetyt parlamenttivaalit. Pääministeri Bill Englishin johtama kansallispuolue pysyi suurimpana, mutta Ardernin johtama työväenpuolue lisäsi merkittävästi kannatustaan edellisvaaleihin ja puheenjohtajavaihdosta edeltäneisiin mielipidetiedusteluihin nähden. Sen ääniosuus nousi yli kymmenen prosenttiyksikköä, ja se sai 14 lisäpaikkaa. 19. lokakuuta 2017 työväenpuolue sopi hallitusyhteistyöstä vaalien kolmanneksi suurimman puolueen, Winston Petersin johtaman New Zealand Firstin kanssa. Myös neljänneksi suurin puolue, vihreät, liittyi mukaan hallituskoalitioon. Ardern aloitti pääministerinä 26. lokakuuta 2017.
Poliittinen ura > Pääministerinä

Ardernista tuli kansainvälinen poliittinen ilmiö 2010-luvun lopulla, ja puhuttiin jopa ”Jacindamaniasta”. Hän sai tunnustusta muun muassa empaattisella vastauksellaan Christchurchin vuoden 2019 moskeijaiskuihin. Ardern vaati saman tien myös maan aselakien tiukentamista, ja huhtikuussa parlamentti kielsi itselataavat aseet. Ardernin hallituksen vastausta koronapandemiaan sen alkuvaiheissa pidettiin monin paikoin onnistuneena. Koronaviruksen leviäminen estettiin ankarilla vastatoimilla ja rajojen sulkemisilla.
Vuoden 2020 vaaleissa Ardernin työväenpuolue otti historiallisen vaalitoivon. Se sai yli 50 prosenttia äänistä ja enemmistön parlamenttiin.
Ardernin ja työväenpuolueen suosio kuitenkin alkoi laskea koronaviruspandemian jatkuessa ja kansan alkaessa protestoida ankaraa koronaviruspolitiikkaa vastaan. Rajoitusten poistamisen jälkeen inflaatio, korkojen nousu ja uhkaava taantuma ovat vieneet Ardernin kannatusta. Hän oli silti joulukuussa 2022 edelleen suosikki pääministeriksi, mutta työväenpuolueen kannatus oli pudonnut kansallispuolueen taakse.
Ardern ilmoitti tammikuussa 2023 eroavansa työväenpuolueen johdosta ja pääministerin tehtävistä. Hän perusteli yllättävää ilmoitusta sillä, ettei hänellä ole enää tarvittavaa energiaa jatkaa pääministerinä. Hän ei myöskään aio asettua ehdolle lokakuussa pidettävissä parlamenttivaaleissa. Ardern jätti pääministerin tehtävät 25. tammikuuta 2023, mutta jatkaa parlamentissa.
Poliittinen ura > Poliittisia näkemyksiä

Poliittiseksi esikuvakseen Ardern on nimennyt Helen Clarkin.
Ardern on kertonut olevansa sosiaalidemokraatti, ja Uuden-Seelannin lapsiköyhyyden eli köyhyydessä elävien lasten määrän ja asunnottomuuden olevan osoitus kapitalismin epäonnistumisesta.
Ardernin mielestä maorin kielen tulisi olla pakollinen aine kouluissa. Helmikuussa 2021 maoreja edustanut Rawiri Waititi poistettiin parlamentista, koska hän kieltäytyi pitämästä solmiota. Ardern totesi tapauksen johdosta, että pukeutumissäännön ei tulisi olla parlamentin tärkein asia.
Vuonna 2018 Ardern sanoi, että hän pitää todennäköisenä sitä, että Uudesta-Seelannista tulisi tasavalta vielä hänen elinaikanaan. Työväenpuolue linjasi vuonna 2013, että kuningattaren asemasta pitää järjestää sitova kansanäänestys viimeistään Elisabet II:n kuoleman jälkeen.
Kunnianosoituksia

Uuden-Seelannin ansioritarikunta (Uusi-Seelanti, 2023)
Harvardin yliopisto nimitti Ardernin oikeutieteen kunniatohtoriksi vuonna 2022. Perusteluissa mainittiin hänen panostuksensa "maailman muuttamiseksi".
Galleria

Ardern yhdessä puolisonsa Clarke Gayfordin kanssa.
Ardern tapaamassa Christchurchin muslimiväestöä kaupungissa tapahtuneiden moskeijaiskujen jälkeen.
Ardernin hallitus vuonna 2020 yhdessä kenraalikuvernöörin Patsy Reddyn kanssa (alin rivi vaaleanpunaisessa puvussa).
Ardern kaivosyhtiöitä vastustavassa mielenosoituksessa vuonna 2010.
Batman (Terry McGinnis)

| Batman |
| --- | --- |
 Batman taistelemassa Blightin kanssa
Luoja(t):  Bruce Timm, Paul Dini
Kustantamo:  DC Comics
Ensiesiintyminen:  Batman Beyond -animaatiosarjan jaksossa Rebirth, Part 1 (tammikuu 1999)
Henkilötiedot
Oikea nimi:  Terrence McGinnis
Status:  aktiivinen
Pituus:  178 cm
Paino:  77 kg
Ryhmäsidokset:  Ei ole
Edelliset ryhmäsidokset:  Oikeuden Puolustajat
Henkilöllisyydet:  Terry McGinnis, tulevaisuuden Batman
Voimat:  Huipputekninen Batman-asu, hallitsee useita taistelulajeja, etsivän taidot
Suhteet
Sukulaiset:  Warren McGinnis (isä, kuollut) Mary McGinnis (äiti) Matt McGinnis (pikkuveli)
Terrence ”Terry” McGinnis on kuvitteellinen sankari DC-animaatiouniversumissa ja myöhemmin myös DC Comicsin sarjakuvamaailmassa. Hänen ensiesiintymisensä oli Batman of the Future -animaatiosarjan 
jaksossa ”Rebirth, Part 1” ja hänet loi Bruce Timm ja Paul Dini. Terry on DC-animaatiouniversumissa toinen Batman ja kaiken kaikkiaan myös sarjakuvat mukaan lukien kolmas henkilö, joka on ottanut Batmanin roolin, joista ensimmäinen oli Jean Paul Valley, joka tunnetaan myös nimellä Azrael. Bruce Wayne valitsi Valleyn kantamaan Batmanin viittaa, kun Bane murskasi hänen selkänsä. Toinen Batmanin viitta kantanut sankari oli Dick Grayson, joka korvasi epäluotettavaksi osoittautuneen Azraelin siihen asti kunnes Bruce Wayne kuntoutuisi saamistaan vammoista.
Taustaa > Henkilötiedot

Oikea nimi: Terrence ”Terry” McGinnis
Ammatti: Supersankari, opiskelija
Toimipaikka: Gotham City
Tunnetut sukulaiset: Warren McGinnis (isä, kuollut), Mary McGinnis (äiti), Matt McGinnis (pikkuveli)
Siviilisääty: Seurustelee (Dana Tan)
Hiukset: Mustat
Silmien väri: Siniset
Muita hahmoja > Viholliset

The Jokerz: Nuorisorikollisjengi, jotka ylläpitävät esikuvansa Jokerin nimeä elossa.
Derek Powers/Blight: Lex Luthorin tapaan vaikutusvaltainen liikemies, joka haali itselleen Wayne-yhtymän ja muutti sen nimeksi Wayne-Powers. Hermokaasuonnettomuuden jälkeen hän sai radioaktiivista säteilyä pysyäkseen hengissä, joka myötä hänestä tuli Blight-niminen superkonna.
Inque: Naispuolinen rikollinen, joka muuntaui vapaaehtoisesti geenikokeissa Savinaaman tapaiseksi muotoaan muuttavaksi olennoksi. Hänen ainut heikkous on vesi.
Pakkasherra: Alkuperäisen Batmanin arkkivihollinen Tiedemies tri. Victor Fries, joka yritti pelastaa vaimonsa tappavalta taudilta jäädyttämällä tämän, eli lopulta itsekin kylmiössä yli 80-vuotiaaksi.
Shriek: Entinen ääni-insinööri, joka kehitti tuhoavan ääniasun, jonka alun perin piti auttaa rakennustyömaalla, mutta Powers katkaisi hänen rahoituksen ja laittoi hänet murhaamaan Bruce Waynen.
Curaré: Tuntematon palkkamurhaaja, jolle annettiin tehtäväksi murhata piirisyyttäjä Sam Young.
Spellbinder: Gothamin Hamilton lukion entinen opinto-ohjaaja, joka varasti arvotavaroita hypnotisoimalla ihmisiä näkemään hallusinaatioita.
Royal Flush Gang: Pelikorteiksi pukeutuneet rikolliset, jotka ovat jatkaneet perheyritystään vuosia, tuomalla aina uusia perheen jäseniä tilalle, kun vanhat joutuvat joko vankilaan tai menevät eläkkeelle.
Mad Stan: 1960-luvun tyylinen kapinallinen, joka ei pidä uudesta teknologiasta ja sen vuoksi räjäyttelee pommeja pitkin Gothamia.
False Face: Naamaansa muuttava rikollinen, joka sai kykynsä geenimanipuloinnin ja leikkausten myötä
Big Time: Terryn vanha kaveri Charlie Bigalow, joka myöhemmin altistui kemikaaleihin, jotka muuttivat hänet epämuodostuneeksi hirviöksi.
Ronny Boxer: Koiratappeluista rikastunut promoottori, joka myös tekee mutanttikoiria keksimällään aineseoksella.
Kobrat: Rikollis-yhteisö, jotka palvovat ja pukeutuvat kuin liskot ja suunnittelevat valloittavan maailman muuttamalla itsensä kemikaalisten kaasujen avulla ihmisdinosaurus hybridiksi. Jonka avulla he voisivat hallita maailmaa miljardeja vuosia, kuten menneet dinosaurukset.
Zander: Syntymästään lähtien opetettu olemaan täydellinen johtaja Kobra yhteisölle.
Tohtori Cuvier: Pakkomielteinen eläimiä kohtaan, joka kehitti seerumin, jolla saisi eläimen parhaat puolet ihmiseen.
Saalistaja: Entinen metsästäjä, joka selkäranka korjattiin metalliseksi metsästysonnettomuuden jälkeen. Lähti alun perin jahtaamaan Batmania suuren haasteen toivossa, mutta myöhemmin liittoutui Batmanin kanssa pysäyttämään False Face.
Muita hahmoja > Ystäviä

Dana Tan: Terryn tyttöystävä, jonka kanssa hän on seurustellut 14-vuotiaasta lähtien.
Max Gibson: 17-vuotias tietokonenero, joka käy samaa koulua Terryn kanssa ja sai myöhemmin selville Terryn olevan Batman.
Bruce Wayne: Ikääntynyt entinen Batman, joka kouluttaa Terryä tulemaan uudeksi Batmaniksi.
Muita hahmoja > Liittolaisia

Barbara Gordon: Entinen Batgirl ja nykyinen Gothamin poliisipäällikkö
Oikeuden Puolustajat: Uusi kokoonpano samannimisestä supersankariryhmästä. Siihen kuuluvat Teräsmies, Mareena / Vesityttö, Big Barda, Kai-Ro / Vihreä Lyhty, Micron ja Sotahaukka (John Stewartin ja Haukkatytön poika).